钦定古今图书集成/明伦汇编/皇极典/第242卷 > 《无逸论》吕公著
## 钦定古今图书集成/明伦汇编/皇极典/第242卷 > 《无逸论》吕公著

昔周公作《无逸》之篇以戒成王，其略曰：“昔商王中宗，
治民祗惧，享国七十有五年。其在高宗，不敢荒宁，享
国五十有九年。厥后立王，生则逸，不闻小人之劳，惟
耽乐之从。自时厥后，亦罔克寿。或十年，或七八年，或
五六年，或三四年。呜呼！非爱君忧国之深，其言何以
至此？”又曰：“继自今嗣王，无淫于观，于逸，于游于田。无”
若商王受之迷乱，酗于酒德哉？小人怨汝詈汝，则皇
自敬德，乱罚无罪，杀无辜，怨有同，是丛于厥身。盖人
君初务纵逸，小人必怨而大臣必谏，淫刑乱罚，以杜
言者之口，然后流连忘反，不闻其过，而终至于灭亡。
故曰：“《无逸》之书，后王之元龟也。”唐明皇初即位，宋璟
为相，手写《无逸图》，设于席座。明皇勤于政事，遂致开
元之治。而后宋璟死，所献图亦敝而彻去，明皇遂怠
于政，亲见天宝之乱。由是观之，“靡不有初，鲜克有终。
人君诚能慎终如始，不敢逸豫，则德有尧舜之名，体
有乔、松之寿”，岂不美哉！